Diari Oficial de la Generalitat Valenciana


Sumari del DOGV 6164, del 14-12-2009 (2009/14425)

RESOLUCIÓ de 30 de novembre de 2009, de la Presidència de l'Acadèmia Valenciana de la Llengua, per la qual es publica l'Acord de 27 de novembre de 2009, del Ple de l'Acadèmia Valenciana de la Llengua, pel qual es convoquen ajudes a la difusió i promoció del valencià en els centres valencians a l'exterior.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6164

Data del DOGV
:   14-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14506


Data del document
:   30-11-2009

Organisme emissor
:   Acadèmia Valenciana de la Llengua

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * llengua regional

RESOLUCIÓ de 30 de novembre de 2009, de la Presidència de l'Acadèmia Valenciana de la Llengua, per la qual es publica l'Acord de 27 de novembre de 2009, del Ple de l'Acadèmia Valenciana de la Llengua, pel qual es convoquen ajudes a la difusió i promoció del valencià en els centres valencians a l'exterior. [2009/14532]
Segons establix l'article 19 c) de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
"Acord de 27 de novembre del 2009, del Ple de l'Acadèmia Valenciana de la Llengua, pel qual es convoquen ajudes a la difusió i promoció del valencià en els centres valencians a l'exterior.
L'Acadèmia Valenciana de la Llengua és la institució de la Generalitat Valenciana "que té per funció determinar i elaborar, si és el cas, la normativa lingüística de l'idioma valencià" (art. 3 de la Llei 7/1998, de 16 de setembre, de Creació de l'Acadèmia Valenciana de la Llengua). El mateix article li atribuïx també la funció de "vetlar pel valencià". En eixe sentit, l'AVL ha volgut afavorir la presència i la difusió de la nostra llengua en tots els àmbits i, de manera especial, ha tingut present la realitat dels centres valencians a l'exterior, testimonis vius de la fidelitat i arrelament a la cultura valenciana.
En els primers pressuposts aprovats per esta institució per a l'exercici 2002, les ajudes es van centrar a adquirir material bibliogràfic i multimèdia en valencià. A partir de la segona convocatòria també es donaren ajudes per a impartir cursos de valencià. Des del 2003 fins al 2009, s'han impartit 43 cursos en cinc ciutats.
L'acollida dels cursos de valencià en els centres de l'exterior ha sigut molt positiva. És per això que, en esta novena edició, es té la voluntat de continuar promovent la realització de cursos de valencià i de mantindre les ajudes per a adquirir llibres i discs en valencià, a fi d'actualitzar amb les novetats unes biblioteques i discoteques que, afortunadament, ja disposen d'uns fons notables de literatura i música en valencià.
Per a poder dur a terme esta iniciativa, els pressuposts de l'AVL per al 2010 habiliten una línia d'ajudes per a la difusió i promoció del valencià en els centres valencians a l'exterior, per un import de 36.000,00 €.
A fi de poder fer efectives estes ajudes, el Ple de l'AVL, en sessió de 27 de novembre del 2009,
ACORDA
Primer
Convocar concurs públic per a les ajudes a la difusió i promoció del valencià en els centres valencians a l'exterior, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.
Segon
L'import global màxim de les ajudes és de 36.000 €, que es pagaran a càrrec dels Pressuposts de la Generalitat Valenciana de l'any 2010, secció 17 «Acadèmia Valenciana de la Llengua», línia «Ajudes a la difusió i promoció del valencià en els centres valencians de l'exterior», codi T5404, del capítol IV, del programa 541.10, codi comptable 6791-5-27-1.
Tercer
Esta convocatòria es condiciona a la provisió de crèdit adequat i suficient en els pressuposts de l'AVL.
DISPOSICIONS FINALS
Primera
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.
Segona
Este acord entrarà en vigor l'endemà de la publicació en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament recurs de reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició s'ha d'interposar davant del Ple de l'AVL en el termini d'un mes comptador des de l'endemà de la publicació.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació."
València, 30 de novembre del 2009.- La presidenta: Ascensió Figueres Górriz
ANNEX I
Bases per a la concessió d'ajudes a la difusió i promoció del valencià en els centres valencians a l'exterior
TÍTOL I
Disposicions generals
Article 1. Objecte i àmbit
1. L'objecte del present acord és la convocatòria de concurs públic per a la concessió d'ajudes als centres valencians a l'exterior de la Comunitat Valenciana.
2. El règim d'ajudes s'aplicarà tal com es determina en els articles següents.
Article 2. Conceptes susceptibles de l'ajuda
Les ajudes es destinen a:
a) Impartir cursos de valencià en centres valencians a l'exterior.
b) Adquirir llibres i material discogràfic en valencià.
Article 3. Característiques dels cursos
1. Els cursos van adreçats, preferentment, a persones majors de 14 anys que siguen sòcies dels centres valencians a l'exterior, encara que hi poden participar també tots els membres de la col·lectivitat valenciana i els seus descendents, així com aquelles persones interessades en la llengua i la cultura valenciana.
2. Cada curs té una duració de 60 hores. L'AVL seleccionarà el professor, el contingut dels cursos i el material docent.
Article 4. Beneficiaris de les ajudes
Poden ser beneficiaris d'estes ajudes els centres que figuren inscrits en el Registre de Centres Valencians a l'Exterior, creat pel Decret 38/2003, de 15 d'abril, del Consell de la Generalitat, pel qual es regula la relació amb els centres valencians a l'exterior de la Comunitat Valenciana.
Article 5. Tipus d'ajudes
Les ajudes són de tipus econòmic, i es destinen a impartir cursos de valencià i a adquirir material bibliogràfic i discogràfic en valencià.
Pel que fa a la realització dels cursos de valencià, l'AVL cobrirà els honoraris de la docència, el cost del material per als cursos i, si és el cas, les dietes de manutenció del professor. Si el centre beneficiari no disposa de professorat adequat per a impartir els cursos, pot delegar la gestió i l'abonament de l'import dels gastos en l'AVL, i això s'ha de fer constar en l'imprés de sol·licitud. El centre valencià beneficiari ha de proporcionar les instal·lacions per a la realització dels cursos i, si és el cas, cobrir el cost de l'allotjament del professor.
Pel que fa a l'adquisició de material bibliogràfic i discogràfic, i atenent la dificultat objectiva que tenen molts dels centres valencians per a comprar-lo, aquells que així ho desitgen poden optar per rebre directament el material pel valor corresponent a l'ajuda econòmica concedida per l'AVL. A este efecte, els sol·licitants ho han de fer constar en l'imprés de sol·licitud que consta en l'annex II, i l'AVL n'efectuarà les adquisicions i remetrà el material als centres valencians que així ho sol·liciten.
Article 6. Presentació de sol·licituds i termini
1. Les sol·licituds per a obtindre les ajudes que regula la present convocatòria s'han de dirigir a l'Acadèmia Valenciana de la Llengua, i s'han de presentar usant el model normalitzat (que consta en l'annex II) en el registre de l'Acadèmia, ubicat en el monestir de Sant Miquel dels Reis, avinguda de la Constitució, 284 (CP 46629), de València, o s'han de tramitar per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
En el cas de centres ubicats a l'estranger les sol·licituds s'han de presentar en les representacions diplomàtiques o oficines consulars d'Espanya. També poden enviar-se per correu o empresa de missatgeria, però, en este cas, han d'arribar a la seu de l'Acadèmia Valenciana de la Llengua abans que acabe el termini de presentació.
2. Les sol·licituds han d'estar acompanyades dels documents que s'assenyalen a continuació:
a) Memòria descriptiva de les activitats del centre i dels projectes que pretenen dur a terme.
b) Fitxa de manteniment de tercers (model on consten les dades del sol·licitant, les dades bancàries, la seua firma i el certificat de conformitat de l'entitat financera). Si els sol·licitants opten perquè l'AVL efectue les adquisicions o abone directament l'import dels cursos, segons figura en l'article quint, no serà necessària l'aportació d'esta fitxa.
c) Els sol·licitants han d'acreditar estar al corrent de les obligacions tributàries davant de la hisenda estatal i de la Comunitat Valenciana, així com davant de la Seguretat Social, d'acord amb el que establix l'article 47.7 del Decret Legislatiu de 26 de juny del 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana. Els centres valencians a l'estranger poden substituir este requisit per una declaració jurada del seu president o representant on es faça constar que l'entitat està al corrent o exempta d'obligacions tributàries i amb la Seguretat Social a Espanya.
3) Els centres que sol·liciten la realització dels cursos de valencià han de fer constar, a més, els aspectes següents:
a) Nombre de cursos que se sol·liciten (fins a un màxim de dos) especificant el nivell (iniciació, elemental, mitjà o superior).
b) Relació nominal de les persones que poden estar interessades a assistir als cursos de valencià, agrupades per nivell de coneixements.
c) Relació de cursos de valencià impartits, anteriorment (data i nombre d'alumnes).
d) Compromís d'allotjar el professor, si fóra necessari, sense que puguen ser instal·lats en domicilis particulars.
e) Declaració on s'especifique que es disposa d'instal·lacions per a poder impartir els cursos.
4. Les sol·licituds s'han de presentar en el termini de 60 dies naturals, comptadors a partir de l'endemà de la publicació d'esta convocatòria.
Article 7. Criteris d'avaluació de les sol·licituds
1. Els criteris d'avaluació de les sol·licituds d'ajudes per a impartir cursos de valencià són els següents:
a) Nombre d'alumnes interessats a assistir als cursos.
b) La impartició, anteriorment, de cursos.
c) Nombre de socis del centre.
d) Les activitats realitzades i els projectes que es pretenen dur a terme.
2. Els criteris d'avaluació de les sol·licituds d'ajudes per a adquirir llibres i discs en valencià són els següents:
a) Nombre de socis del centre.
b) Les activitats realitzades i els projectes que es pretenen dur a terme.
c) L'existència d'una biblioteca o sala amb equipament multimèdia o el projecte de crear-ne una.
d) Tenen preferència a l'hora d'assignar els imports econòmics aquells centres que no hagen rebut cap ajuda en llibres o discs en les convocatòries anteriors de l'AVL.
Article 8. Resolució de la concessió d'ajudes
1. L'AVL podrà demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.
2. Les ajudes es concediran per acord de la Junta de Govern, a proposta del comité avaluador format pels senyors següents:
President: Josep Palomero Almela.
President de la Secció de Foment de l'Ús del Valencià.
Secretari: Agustí Colomer Ferràndiz.
Cap de Gestió Administrativa.
Vocals: Antoni Ferrando Francés.
Vocal de la Secció de Foment de l'Ús del Valencià.
Joan Enric Tamarit Llop.
Cap de Gestió Econòmica.
Alfons Vila Moreno.
Vocal de la Secció d'Assessorament Lingüístic.
3. La Junta de Govern, a proposta del comité avaluador, podrà declarar deserta, totalment o parcialment, l'adjudicació de les ajudes convocades, i es reserva la facultat d'interpretar el contingut d'esta convocatòria a l'efecte de l'adjudicació d'ajudes.
4. La resolució de concessió de les ajudes es dictarà i notificarà en el termini de tres mesos comptadors a partir de l'endemà de la publicació en el Diari Oficial de la Comunitat Valenciana de la resolució de la Presidència de l'AVL, per la qual es convoquen estes ajudes. Vençut este termini sense que s'haja dictat i notificat una resolució expressa, els interessats podran entendre desestimades les seues pretensions per silenci administratiu.
5. La resolució d'adjudicació es notificarà als centres seleccionats, sense perjuí que es publique en el Diari Oficial de la Comunitat Valenciana.
Article 9. Control de les accions
L'AVL podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que siguen procedents.
Article 10. Justificació i liquidació de les ajudes concedides
1. Si els beneficiaris de les ajudes opten, d'acord amb l'article quint, per delegar en l'AVL l'adquisició de material i, si és el cas, dels cursos, l'Acadèmia els aportarà el justificant acreditatiu de la correspondència entre el valor dels llibres i el material discogràfic remés, o dels gastos ocasionats per la realització dels cursos, i l'ajuda econòmica concedida.
2. Si els beneficiaris de les ajudes no s'acullen a la gestió delegada en l'AVL de la adquisició de material i, si és el cas, dels cursos, la liquidació de les ajudes s'efectuarà una vegada adquirits els llibres i el material discogràfic en valencià, o una vegada impartits els cursos de valencià, d'acord amb la sol·licitud presentada i en els termes fixats per a la concessió de l'ajuda.
3. Als efectes del que establix el punt anterior, els beneficiaris, una vegada adquirits els llibres i el material discogràfic, o impartits els cursos de valencià amb anterioritat al 5 de desembre del 2010, han de presentar:
a) Les factures del gasto efectuat, d'acord amb la normativa vigent.
b) Un certificat del secretari o del president del centre que justifique el compliment de la finalitat per a la qual s'ha concedit la subvenció i de l'aplicació dels fons percebuts.
c) Un document expedit per una entitat bancària del país d'origen on se certifique l'equivalència de la citada moneda amb l'euro en la data d'acabament del termini de justificació.
4. Si, arribat el dia 5 de desembre del 2010, no s'ha aportat la documentació assenyalada en el punt anterior, s'entén que el beneficiari renuncia a la subvenció concedida.
Article 11. Obligacions del beneficiari
1. L'alteració d'alguna de les característiques del projecte aprovat, com ara l'incompliment de les condicions i els terminis establits en la convocatòria, la falta de justificació dels gastos efectivament realitzats i la concessió amb posterioritat a la presentació de la sol·licitud d'altres ajudes públiques per a la mateixa finalitat, pot donar lloc a la minoració de la subvenció concedida.
2. L'incompliment per part del beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, o la falta de justificació corresponent, donarà lloc a la incoació, per part de l'òrgan competent per a la concessió de les ajudes, del corresponent expedient, que pot finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
3. En el material adquirit i en els cursos impartits s'ha de fer constar de manera explícita l'ajuda de l'AVL.
4. Els centres on tenen lloc els cursos hauran d'expedir un certificat que acredite que el professor designat els ha impartit, amb especificació de les hores de classe i el període de realització.